พายุฤดูร้อนพัดต้นไม้ กิ่งไม้ โค่นล้มขวางเส้นทางจราจร ตำบลคึกคัก อ.ตะกั่วป่า ระดมเจ้าหน้าที่เทศบาลเร
พายุฤดูร้อนพัดต้นไม้ กิ่งไม้ โค่นล้มขวางเส้นทางจราจร ตำบลคึกคัก อำเภอตะกั่วป่า ระดมเจ้าหน้าที่เร่งเคลียร์ 

นายสิรินธร บัวแก้ว รองนายกเทศมนตรีเทศบาลตำบลคึกคัก  นำเจ้าหน้าที่เทศบาลตำบลคึกคัก อำเภอตะกั่วป่า จังหวัดพังงา เร่งเข้ารื้อต้นไม้ที่โค่นล้มลงขวางเส้นทางการจราจร ถนนเพชรเกษม สาย คึกคัก-ตะกั่วป่า บริเวณสามแยกแหลมปะการัง ตำบลคึกคัก อำเภอตะกั่วป่า จังหวัดพังงา หลังจากที่เกิดฝนตกหนักลมพัดแรงทำให้ต้นไม้บริเวณริมถนนสายดังกล่าวหักโค่นขวางเส้นทางการจราจร โดยทางเจ้าหน้าที่ได้ทำการนำเครื่องมืออุปกรณ์เลื่อยตัดกิ่งไม้นานกว่า 2 ชั่วโมง จนสามารถนำกิ่งไม้ที่ขวางเส้นทางการจราจรออกได้พร้อมเปิดเส้นทางให้รถทุกชนิดผ่านได้ในเวลาต่อมา

ขณะที่ทางกองอำนวยการป้องกันและบรรเทาสาธารณภัยกลางได้แจ้งเตือนเรื่องพายุฤดูร้อนและประกาศของกรมอุตุนิยมวิทยา ฉบับที่ 8 ให้ติดตามสภาพอากาศปัจจุบัน พบว่ามีอากาศแปรปรวน ลมตะวันออกที่พัดปกคลุมภาคใต้มีกำลังแรงขึ้น ทำให้อาจมีฝนตกหนักระหว่างวันที่ 7-10 เม.ย.นี้ จึงขอให้ทางจังหวัด แจ้งให้ประชาชนในพื้นที่ติดตามสภาพอากาศอย่างใกล้ชิด เตรียมความพร้อมรับมือสาธารณภัย พายุฝนฟ้าคะนอง วาตภัย ลมกรรโชกแรง และอุทกภัย ตรวจสอบสภาพที่อยู่อาศัยบ้านเรือนสิ่งปลูกสร้างให้มีความมั่นคงแข็งแรง ขอให้ทางท้องถิ่นเตรียมความพร้อม อุปกรณ์ เครื่องมือ พาหนะ เครื่องจักร และแผนปฏิบัติการเผชิญเหตุ รวมถึงกำลังเจ้าหน้าที่ในพื้นที่ให้พร้อมบรรเทาสาธารณภัย อำนวยความสะดวกและให้ความช่วยเหลือประชาชนในพื้นที่ตลอด 24 ชั่วโมง